Fyri fyrstu ferð í Evropa er eitt reiðarí stevnt fyri at hava sent skip til upphøggingar á skipasmiðjum í Asia, har“ upphøggingarhættirnir eru til vanda fyri lív og heilsu hjá arbeiðarunum og dálka umhvørvið”. Málið er reist í Hollandi og kann kosta Seatrade eina bót upp á 2,35 mió. evrur. Málið er fyri í rættinum í Rotterdam hesa vikuna, har ákærin umframt bótina eisini krevur, at hald verður lagt á vinningin, sum Seatrade fekk við søluni av fýra skipum, og seks mánaðar fongsulsrevsing til tríggjar av stjórunum í felagnum. Málið byrjaði í 2013, tá NGO Shipbreaking Platform avdúkaði, at Seatrade í 2012 hevði selt tvey skip til upphøggingarverk í India og Bangladesh. Ákæran ímóti Seatrade er víðkað til eisini at umfata tvey skip, ið vórðu seld til turkiskar skipasmiðjur, og er grundað á altjóða reglur um útflutning av vandamiklum burturkasti og ES-reglurnar fyri upphøgging av skipum.